Lorentz Henrik Müller Segelcke

Lorentz Henrik Müller Segelcke (født 14. november 1829 på Bogstad i Oslo, død 25. oktober 1910 i Skedsmo) var en norsk ingeniør, statsråd 1872–88 og den første direktør for Norges Statsbaner 1883–99.

Etter Krigsskolen 1845–48 og Den militære høyskole 1849–52 ble han sekondløytnant før han fra 1855 startet i det kommunale ingeniørvesen i Christiania.  Etter et utenlandsopphold for å studere jernbanebygging, fikk Segelcke prosjektansvaret for banen til Kongsvinger der han ble til 1862.  Militært fortsatte han til 1893, og ble premierløytnant 1868, stabskaptein 1870, oberst 1872, kaptein 1880.  Han var trafikkdirektør for jernbanene fra 1877, og etter at NSB ble formelt etablert i 1883 var han den første generaldirektør frem til 1899.  Han var også lærer ved Den militære høyskole 1862–70 og Krigsskolen 1863–66, samt innvalgt i mange kommisjoner. Fra 1880 til 1905 var han formann i styret for Hovedbanen mellom Oslo og Eidsvoll.

Statsråd 
Han var statsråd (krigsminister) i Armédepartementet som del av  Frederik Stangs ministerium
 1. juli 1872 til 1. juli 1874:  Krigsminister i Armédepartementet
 19. juli 1874 til 25. mai 1875, medlem i statsrådavdelingen i Stockholm
 26. mai til 5. juni 1875 og 6. juli til 21. juli 1875, medlem av Den svensk-norske interimsregjering mens kongen var på reise 
 21. juli 1875 til 9. oktober 1877: Krigsminister i Armédepartementet

Familie 
Han var sønn av Christen Arentz Segelcke (1801–37) som var premiereløytnant og forvalter ved Bærums Verk. Moren het  Sofie Bonnevie (1810–96).  Lorentz giftet seg i 1855 med tremenningen Christina Augusta Bonnevie (1833–1927) og ble dermed svoger til skolemannen Jacob Aall Bonnevie.  Lorentz bodde sine siste år hos sønnen Christen Arentz Segelcke, som  startet Strømmen Trævarefabrik,  en av de første ferdighusfabrikanter i landet.
''Se Müller (slekt)

Utmerkelser 
 St. Olavs Orden ridder 1873, kommandør av 1. klasse 1876
 Dannebrogordenen ridder,
 Svärdsorden, ridder

Referanser

Eksterne lenker 
 

Norske ingeniører
Personer tilknyttet Krigsskolen
Personer tilknyttet Norges Statsbaner
Norske forsvarsministre
Norske statsråder 1814–1884
St. Olavs Orden
Dannebrogordenen
Sverdordenen
Personer fra Oslo